Yfirvöld Kína segja flesta Úígúra hafa „ útskrifast “ úr fanga - og endurmenntunarbúðum í Xinjiang-héraði í Kína . Þar að auki verði framtíðar nemendum , eins og Shohrat Zakir , ríkisstjóri héraðsins , orðaði það , leyft að koma og fara að vild . Hann sagði sömuleiðis í morgun að áætlanir Sameinuðu þjóðanna og mannréttindasamtaka um að frá einni til tveimur milljónum múslima hafi verið haldið í þessum búðum vera skáldskap . Zakir beindi orðum sínum sérstaklega að Bandaríkjunum . „ Bandaríkin eru að verða óróleg og eiga í áróðursherferð gegn Xinjiang . Ekkert afl getur stöðvað árangur Xinjiang varðandi stöðugleika og framþróun , “ sagði Zakir samkvæmt Reuters . Fulltrúadeild Bandaríkjanna fordæmdi nýverið aðgerðir yfirvalda Kína í Xianjiang en Zakir sagði þá fordæmingu vera brot á alþjóðalögum og alvarleg afskipti af innanríkismálum Kína . Ályktunin var samþykkt 407 - 1 og felur í sér að Donald Trump , forseti , fordæmi aðgerðirnar og viðskiptaþvingunum gegn háttsettum meðlimum Kommúnistaflokksins . Múslimar skipa um rúman helming þeirra 25 milljóna sem búa í Xinjiang . Úígúrar eru langstærsti hópur múslíma en þeir tala tungumál sem byggir á tyrkensku . Þau hafa lengi mætt miklu mótlæti af yfirvöldum Kína og á móti hafa vígamenn oft gripið til ofbeldis þar og barist gegn ríkisstjórn Kína . Búðir sem þessar hafa verið reistar víða um Xinjiang . AP / Ng Han Guan Minnst milljón Úígúrar eru sagðir hafa verið fluttir í áðurnefndar búðir á undanförnum árum . Yfirvöld segja að þar fái fólkið starfsþjálfun , tungumálakennslu og geti betur aðlagast kínversku samfélagi . Fólk sem hefur sloppið úr búðum þessum hefur sagt að þar séu þau þvinguð til þess að afneita trú þeirra og lýsa yfir hollustu við yfirvöld Kína . Það er að segja , Kommúnistaflokkinn . Fregnir hafa sömuleiðis borist af pyntingum og slæmum aðbúnaði . Kínverjar hafa ítrekað neitað þessum ásökunum en hafa aldrei lagt fram nokkurs konar sannanir gegn þeim . Í umfangsmiklum opinberum skjölum sem hefur verið lekið til New York Times kemur fram hvernig embættismenn skipulögðu aðgerðirnar og meðal annars hvernig svara ætti börnum þeirra sem færð voru í búðirnar . Mike Pompeo , utanríkisráðherra Bandaríkjanna , hefur ásakað Kína um að bera ábyrgð á smánarbletti aldarinnar á mannréttindum vegna fjöldafrelsissviptingar múslima og annarra minnihlutahópa .